Onsdag formiddag offentliggjorde Hanstholm Havn, hvem deres nye direktør bliver. Fra starten af 2015 begynder 51-årige Henrik Carstensen på posten som havnedirktør. Han er nordjyde og har international erfaring og dyb indsigt i transport-, shipping-, og speditionsbranchen. Siden 2000 har han arbejdet som direktør for luftfragtselskabet Strait Air Transport A/S, hvor han har haft ansvaret for virksomhedens samlede aktiviteter i Danmark, Sverige, Norge, Finland og Estland. - Med ansættelsen af den nye direktør har vi taget endnu et stort skridt i retning af at sikre Hanstholm Havn den fremtid og den udvikling, vi ønsker. Vi har fundet den rigtige mand til jobbet, siger bestyrelsesformand Martin Vestergaard. Han fortæller, at den nye direktør allerede fra sin første arbejdsdag vil blive stillet over for benhårde krav om at skabe vækst og vende udviklingen i den nordvestjyske havn.

Referat:
Hanstholm Havn har udpeget en ny direktør, der skal stå i spidsen for at skabe vækst og vende udviklingen i den nordvestjyske havn.